Vrystaat-boer van poging tot moord aangeklaArgieffoto Willem van der Merwe (21) het Maandag in die Viljoenskroon-landdroshof verskyn op aanklag van poging tot moord. Van der Merwe is vrygelaat op borgtog van R1 000 met borgtogvoorwaardes. Sy saak is tot 25 Maart 2020 uitgestel. Brig. Motantsi Makhele, woordvoerder van die polisie, het gesê dit volg ná ŉ 16-jarige seun en sy vriende op 12 Februarie omstreeks 18:00 in die veld op ŉ kleinhoewe in Viljoenskroon was. “Persone in ŉ bakkie het skielik op die seuns begin skiet en die 16-jarige seun is in sy maag getref. Sy vriende kon ongedeerd ontsnap.” Die 16-jarige is glo ook aangerand deur die man in die bakkie voor hy by ŉ T-aansluiting uit die voertuig gespring het. “Verbygangers het hom later gevind en na ŉ plaaslike hospitaal geneem vir behandeling. Die aanranding is ook op ŉ videokamera verfilm.” Van der Merwe, boer en eienaar van die kleinhoewe, is die volgende dag (13 Februarie) in hegtenis geneem. Hy het op 17 Februarie vir die eerste keer in die hof verskyn. “Die beskuldigde voer aan die slagoffer en sy vriende het mieliemeel op sy plaas gesteel. Die ondersoek duur voort,” het Makhele bygevoeg. “Om misdaad in ons plaasgemeenskap te verminder is een van ons prioriteite, maar ons veroordeel boendoegeregtigheid ten sterkste,” het lt.genl. Baile Motswenyane, provinsiale polisiekommissaris, bygevoeg.